Tuis | Media Releases | Gwede Mantashe se reaksie oor Springbokspan toon 'n obsessie om alle tekens van wit prestasie te vernietig
Gwede Mantashe, sekretaris-generaal van die ANC, se striemende aanval op Saru en Heyneke Meyer, Springbok-afrigter, onderstreep opnuut die ANC-regering se beheptheid met kleur en kwotas ten koste van meriete en sport-ontwikkeling," sê adv. Anton Alberts, die VF Plus se parlementêre woordvoerder oor sport.
Adv. Alberts sê te oordeel aan die venynigheid van Mantashe, wil dit voorkom asof hy 'n obsessie het om alles waarin Afrikaners en wittes presteer, te vernietig.
Luidens 'n mediaberig in vandag se Business Day Live het Mantashe onder meer gesê Saru laat Meyer toe om te 'maak en breek' net soos hy wil.
Volgens adv. Alberts bly die Springbokspan een van Suid-Afrika se voorste sportspanne wie se prestasies, wat wêreldtitels aanbetref, ongeëwenaard is. Tog is die ANC nie trots op hierdie merkwaardige span nie, maar sal hom eerder verdag maak en kritiseer by elke geleentheid.
"Daar kan geen twyfel bestaan nie dat die kwota-druk deurentyd soos 'n swaard oor die span en sy afrigter hang nie en dat dit 'n negatiewe invloed op die span en sy vertonings het. Dit is bewys deur wat met die Protea-span in die pas afgelope krieket-wêreldbekerreeks gebeur het.
"Dit is tragies dat die span met hierdie ketting om die enkel teen spanne soos die All Blacks, Engeland en die Wallabies moet meeding. Tog bly die land se rugby- en krieketspan van die beste in die wêreld.
"Daarenteen swyg 'n mens liefs oor die prestasie van die nasionale sokkerspan wat sonder enige kwota-druk speel. Die span het tans bloot 'n verleentheid vir die land geword.
"Nogtans het die sportminister, Fikile Mbalula, onlangs op 'n parlementêre navraag van die VF Plus oor die waarom kwotas nie ook vir die sokkerspan geld nie, dit duidelik gemaak dat die ANC nie sal rus tot spanne die nasionale demografie weerspieël nie. In welke geval daar net een witte vir die Proteas, en nie eens twee vir die Springbokke gekies sal kan word nie," sê adv. Alberts.